83% దిగుమతి చేసుకుంటున్నవే..
- సెల్‌ ఫోన్ల తయారీ దేశీయంగా పెరగాలి
- ప్రభుత్వం ప్రోత్సాహకాలను ప్రకటించాలి
- విదేశీ మారకపు ద్రవ్యం ఆదా అవుతుంది
- ఉద్యోగ, ఉపాధి అవకాశాలు మెరుగవుతాయి
- నివేదికలో పేర్కొన్న ఫిక్కీ-ఈవై
              న్యూఢిల్లీ: ఈ ఏడాది దేశీయంగా సెల్‌ఫోన్ల మార్కెట్‌ 30 కోట్ల హ్యాండ్‌సెట్ల మార్కును దాటవచ్చని, అందులో కేవలం 4.6 కోట్ల హ్యాండ్‌సెట్లు మాత్రమే దేశీయంగా మన మార్కెట్లలోనే తయారు చేసినవి ఉండనున్నట్లు ఫిక్కీ-ఈవై రూపొందించిన 'స్పీడింగ్‌ ఎహెడ్‌ ఆన్‌ ది టెలికాం అండ్‌ డిజిటల్‌ ఎకానమి హైవే' అనే నివేదిక వెల్లడించింది. దేశీయంగా హ్యాండ్‌సెట్లు, ట్యాబ్లెట్ల తయారీ యూనిట్లను నెలకొల్పేందుకు పలు ప్రోత్సాహకాలను ప్రకటించాల్సిన అవసరం ఎంతైనా ఉందని నివేదిక పేర్కొంది. ప్రపంచ వ్యాప్తంగా మొబైల్‌ ఫోన్ల తయారీకి వియత్నాం కేంద్రంగా వృద్ధి చెందుతున్న విషయాన్ని ఉదాహరణగా చూపింది. అక్కడి ప్రభుత్వం తగిన ప్రోత్సాహకాలను ప్రకటించడంతో పాటు స్థిరమైన నియంత్రణ వ్యవస్థ ఉందని తెలిపింది. ఈ కారణం చేతనే అక్కడ పరిశ్రమ బాగా అభివృద్ధి చెందుతోందని నివేదిక వెల్లడించింది. దేశీయంగా మొబైల్‌ మార్కెట్‌ గణనీయంగా పెరుగుతున్నప్పటికీ అందులో 83 శాతం డిమాండ్‌ను దిగుమతుల ద్వారానే తీర్చుకొంటున్నట్లు నివేదికలో పేర్కొన్నారు. దీనివల్ల దేశీయంగా తయారీ చాలా వెనకబడిందని అభిప్రాయ పడింది. మొబైల్‌ తయారీ పరిశ్రమలకు తగిన ప్రోత్సహం ఇవ్వడం వల్ల విలువైన విదేశీ మారకపు ద్రవ్యంతరలి పోవడాన్ని అడ్డుకోవడంతో పాటు, దేశీయంగా సామర్థ్యాన్ని పెంచుకొనేందుకు ఉపయోగ పడుతుందని.. ఉద్యోగ అవకాశాలు మెరుగవుతాయని నివేదిక స్పష్టం చేసింది. దేశీయంగా పరిశ్రమ అభివృద్ధికి గాను పరిశ్రమ సభ్యులు, ప్రభుత్వ అధికారులతో డైటీవై ఒక టాస్క్‌ఫోర్స్‌ను ఏర్పాటు చేసినట్లు తెలిపింది. దీని లక్ష్యం 2019 నాటికి 50 కోట్ల మొబైల్‌ ఫోన్ల ఉత్పత్తి దేశీయంగానే జరిగేటట్లు చూడడం. పర్యావరణానికి పెద్దపీట వేస్తూనే దేశీయంగా మొబైల్‌ ఫోన్ల విడిభాగాలను రూపొందించడం దేశీయంగా తయారీని ప్రోత్సహించడంతో పాటు అదనంగా దాదాపు 15 లక్షల మందికి ఉపాధి అవకాశాలను కల్పించడం ధ్యేయంగా లక్ష్యాన్ని నిర్ణయించుకున్నట్లు నివేదకలో తెలిపారు.హ్యాండ్‌సెట్లను సెంట్రల్‌ ఎక్సైస్‌ ట్యాక్‌ చట్టం 1956లోని 'ప్రత్యేక ప్రాధాన్యత కలిగిన వస్తువుల' విభాగంలోకి చేర్చాలని, రాష్ట్రాలు విధించే వ్యాట్‌ ను తగ్గించడం ట్యాక్స్‌ హాలీడేలను ప్రకటించడం వంటి చర్యలు చేపట్టాలని సూచించింది.
14.5 శాతం తగ్గిన మొబైల్‌ అమ్మకాలు?
        న్యూఢిల్లీ: గత 20 ఏళ్లలో ఎన్నడూ లేని విధంగా మార్చితో ముగిసిన త్రైమాసికంలో భారత్‌లో మొబైల్‌ ఫోన్ల అమ్మకాలు 14.5 శాతం మేర క్షీణించాయి. 2014 డిసెంబరుతో ముగిసిన త్రైమాసికంలో దేశీయంగా మొత్తం మొబైల్‌ ఫోన్ల అమ్మకాలు 62 మిలియన్‌ హ్యాండ్‌సెట్లు ఉండగా.. అది మార్చి త్రైమాసికానికి 53 మిలియన్‌ మొబైల్స్‌కు పడిపోయినట్లు సైబర్‌ మీడియా రీసర్చ్‌ తెలిపింది. స్మార్ట్‌ఫోన్‌ అమ్మకాలలో ఈ క్షీణత 7.14 శాతంగానూ, తక్కువ ధర కలిగిన ఫోన్ల విషయంలో 18.3 శాతంగానూ ఉన్నట్లు సంస్థ వెల్లడించింది. 2014లో ఆసియా-పసిఫిక్‌లో వేగంగా అభివృద్ధి చెందుతున్న స్మార్ట్‌ఫోన్‌ మార్కెట్‌గా భారత్‌ ఎదిగిన విషయం తెలిసిందే.
మీ స్నేహితులకు రికమెండ్ చెయ్యండి